34 biler er blevet udsat for hærværk ved en bilforhandler i Tilst.

Ukendte gerningsmænd er i juledagene brudt ind til en bilforhandler i Tilst udenfor Aarhus og har udøvet hærværk biler for en formue.

Der anslåes at være skader for mellem to og tre millioner kroner, oplyser Østjyllands Politi.

Det er Bayern Autogroup på Blomstervej i Tilst, der har haft ubudte gæster.

34 biler fik knust ruder eller hul i karosseriet

I tidsrummet mellem fredag den 23. december klokken 17.30 og tirsdag den 27. december klokken 08.00 brød udkendte gerningsmænd ind på virksomhedens område.

30 biler fik knust ruder og/eller slået huller i karosseriet med en økselignende ting. Fire biler, der stod udenfor indhegningen, fik samme behandling.

- Der kan være tale om en hævnaktion, idet hærværket er systematisk udført, skriver Østjyllands Politi i en pressemeddelelse.

I alt 34 biler fik en hårdhændet behandling. Der er skader for op mod tre millioner kroner. Foto: Local Eyes

Politiet søger vidner

Til TV 2 siger pressekoordinator Marianne Morgen, at politiet ikke har noget bud på, hvorfor nogen tilsynelandende skulle have lyst til at ramme autoforhandleren.

- Vi har ikke noget at gå efter. Så vi vil selvfølgelig rigtig gerne høre fra vidner, siger hun.

Bayern Autogroup sælger BMW'er og Mini Cooper-biler.

Politiet søger vidner, der i første omgang kan hjælpe med at finde det nøjagtige gerningstidspunkt. Politiet hører også meget gerne fra vidner, der ved noget eller kan hjælpe med at beskrivegerningsmændene.

Østjyllands Politi tager imod oplysninger på telefon 114.